Բոհեմական ռապսոդիա (ֆիլմ)

«Բոհեմական ռապսոդիա» (անգլ.՝ Bohemian Rhapsody), ամերիկաբրիտանական կենսագրական ֆիլմ բրիտանական Queen ռոք խմբի մասին։ Սյուժեն պատմում է հիմնականում վոկալիստ Մերկուրիի անհավանական հաջողության և անբացատրելի փառքի մասին։ Գլխավոր դերերում հանդես են եկել Ռամի Մալեքը, Լյուսի Բոյնտոնը, Գվիլիմ Լին, Բեն Հարդին, Ջոզեֆ Մացելոն։ Ֆիլմի ռեժիսորն է Բրայան Սինգերը, իսկ Queen խմբի գործող անդամներ Բրայան Մեյը և Ռոջեր Թեյլորը, հանդես են եկել որպես երաժշտական և ստեղծագործական խորհրդատուներ։
Համաշխարհային պրեմիերան տեղի է ունեցել 2018 թվականի նոյեմբերի 1-ին։


== Սյուժե ==
Սյուժեն ընդգրկում է 1970-1985 թվականների իրադարձությունները՝ պատմելով Queen խմբի ստեղծագործական կյանքի և խմբի անդամների հարաբերությունների մասին։ 1970 թվականին Ֆարուխ Բուլսարան, որն այդ ժամանակ ուսանող էր և բեռնակիր էր աշխատում օդանավակայանում, մասնակցում է Smile խմբի համերգին։ Շոուից հետո նա հանդիպում է խմբի անդամների հետ, որոնք նրան հրավիրում են խմբի կազմ՝ որպես վոկալիստ։ Վերջինս խմբին տալիս է «Queen» անվանումը, և նրանք սկսում են հյուրախաղերով հանդես գալ Մեծ Բրիտանիայում։ Ֆարուխը վերցնում է Ֆրեդի Մերկուրի բեմական կեղծանունը։ Դեբյուտային ալբոմի ձայնագրման համար խումբը ստիպված է լինում վաճառել համերգային ֆուրգոնը։ Ֆիլմը պատմում է նաև երգչի անձնական կյանքի մասին։ Ֆրեդին սկսում է հանդիպել Մերի Օսթինի հետ։ 1975 թվականին Քուինը հասնում է հաջողության և հյուրախաղերով հանդես գալիս օվկիանոսից այն կողմ։ Նոր ալբոմը՝ «A Night at the Opera», ստեղծելիս ձայնագրող ընկերության ներկայացուցիչները մերժում են որպես սինգլ թողարկել 6 րոպե տևողությամբ Bohemian Rhapsody կոմպոզիցիան։ Երաժիշտները ջանասիրաբար աշխատել էին դրա ձայնագրման վրա՝ հավելելով անսովոր հնչունավորում և հարմոնիա։ Արդյունքում կոմպոզիցիան սկզբում հնչում է ռադիոյով, ապա խմբին արժանացնում համաշխարհային ճանաչման։ Ֆրեդին նկատում է իր մեջ հոմոսեքսուալության նշաններ։ Նրա և մենեջեր Փոլ Փրենթերի միջև սիրավեպ է սկսվում, և նա խզում է հարաբերությունները Մերիի հետ։
1980-ականների սկզբին խմբում անհամաձայնություններ են ծագում։ Ֆրեդին ավելի հաճախակի է ունենում անվերահսկելի սեքսուալ հարաբերություններ։ 1981 թվականին իր տանը տեղի ունեցած երեկույթներից մեկում նա հրապուրվում է մատուցողով։ 1982 թվականին նոր ալբոմին նվիրված մամլո ասուլիսում լրագրողները Մերկուրիին ահաբեկում են սեքսուալ կյանքին վերաբերող հարցերով։ Արդյունքում Ֆրեդին հեռանում է խմբից և սկսում սոլո-նախագիծ՝ պայմանագիր կնքելով CBS Records ընկերության հետ։ 1984 թվականին նա թողարկում է դեբյուտային ալբոմ։ Շարունակվում են նրա հարաբերությունները Փոլ Փրենթերի հետ, ինչպես նաև պատահական կապերը բուռն օրգիաների ժամանակ։ Ֆրեդին դառնում է ինքնամփոփ և շուտով նկատում է, որ իրենից նորություններ են թաքցնում։ Նա ունենում է առողջական խնդիրներ, գաղտնի հետազոտություն է անցնում և իմանում է, որ ինքը վարակված է ՄԻԱՎ-ով։
Մերին հանդիպում է Ֆրեդիի հետ և առաջարկում նրան վերամիավորվել խմբի հետ։ Ֆրեդին գալիս է Լոնդոն, հանդիպում խմբի անդամների հետ և նրանցից ներողություն խնդրում։ Վերջին պահին խումբը համաձայնում է մասնակցել Live Aid համերգին, որը տեղի էր ուենալու Ուեմբլի մարզադաշտում։ Համերգը կայանում է 1985 թվական հուլիսի 13-ին և մեծ հաջողություն ունենում։ Համերգի մեխը դառնում է Քուին խմբի ելույթը։ Ֆրեդին նաև վերականգնում է հարաբերությունները ընտանիքի հետ։


== Դերերում ==
Ռամի Մալեք՝ Ֆրեդի Մերկուրի
Ադամ Ռաուֆ՝ երիտասարդ Ֆրեդի Մերկուրի
Լյուսի Բոյնտոն՝ Մերի Օսթին
Գվիլիմ Լի՝ Բրայան Մեյ
Բեն Հարդի՝ Ռոջեր Թեյլոր
Ջոզեֆ Մացելո՝ Ջոն Դիքոն
Էյդան Գիլեն՝ Ջոն Ռիդ
Թոմ Հոլանդեր՝ Ջիմ Բիչ
Ալեն Լիչ՝ Փոլ Փրենթեր
Մայք Մայերս՝ Ռեյ Փոսթեր
Ահարոն Մաքասկեր՝ Ջիմ Հաթոն
Դերեմոթ Մերֆի՝ Բոբ Գելդոֆ
Մենեկա Դաս՝ Ջեր Բուլսարա
Էյա Բհաթի՝ Բոմի Բուլսարա
Դիկի Բո՝ Քենի Էվերեթ
Նիլ Ֆոքս Ռոբերտս՝ պարոն Օսթին
Ֆիլիպ Էնդրյու՝ Ռայնհոլդ Մակ
Մեթյու Հյուսթոն՝ Լարի Մալեն կրտսեր
Միշել Դունկան ՝ Շելի Սթերն
Ջեկ Ռոթ՝ Թիմ Ստաֆել


== Երաժշտություն ==
Ֆիլմի պաշտոնական սաունդթրեքը պարունակում է Քուինի մի քանի հիթեր և 11 վաղ չհրապարակված ձայնագրություններ, ինչպես նաև 5 երգ իրենց 21-րոպեանոց Live Aid-ի կենդանի ելույթից ՝ 1985 թվականի հուլիսին։ Թողարկվել է Hollywood Records-ի կողմից սեղմասկավառակի, սեղմակասետի և թվային տարբերակով ՝ 2018 թվականի հոկտեմբերի 19-ն։


== Պատմական անճշտություն ==
Իրականում խումբը հիմնադրվել է ոչ թե ակումբում, այլ երկարատև ծանոթության արդյունքում։
Մերկուրին խմբի առաջին անդամը չէր, ով սոլո ալբոմ էր թողարկել։ Մեյը մինչ այդ արդեն ուներ առանձին թողարկված ձայնապնակ, իսկ Թեյլորը հասցրել էր երկու սոլո ալբոմ ձայնագրել։
«We Will Rock You» երգը ձայնագրվել է 1977 թվականին, ոչ թե 1980 թվականին, ինչպես ցուցադրվում է ֆիլմում։
Live Aid համերգի ելույթը խմբի «վերամիավորումը» չէր, ինչպես ցուցադրվում է ֆիլմում։ Իրականում, խումբը ընդմիջում է արել 1983 թվականին, սակայն մեկ տարի անց նորից վերադարձել է աշխատանքին (որի արդյունքում թողարկվել է The Works ալբոմը) և շարունակել է շրջագայել։
Մերկուրին խմբի անդամներին իր հիվանդության մասին հայտնել է ոչ թե 1985 թվականին ՝ Live Aid համերգից առաջ, այլ բավականին ուշ ՝ 1987 թվականին ՝ A Kind of Magic ալբոմի թողարկումից հետո։


== Ընդունելություն ==


=== Դրամարկղային հավաքներ ===
Ըստ Box Office Mojo-ի, 52 մլն դոլար բյուջեի դեպքում, 2019 թվականի հունվարի 3-ի դրությամբ ֆիլմը  համաշխարհային վարձույթում հավաքել է $714 828 190, որից 191 276 825$ ԱՄՆ-ում և Կանադայում (որտեղ գլխավորում էր առաջին ուիք-մաշ (նոյեմբերի 2-4) հավաքով $51 061 119), և $523 551 365 մյուս երկրներում, ներառյալ ՝ $69 956 948 Հարավային Կորեայում, $63 890 010 Ճապոնիայում, $61 202 007 Մեծ Բրիտանիայում, $32 404 360 Ֆրանսիայում, $29 538 784 Ավստրալիայում, $25 196 058 Իսպանիայում, $24 077 603, $23 893 452 Իտալիայում, $19 655 046 Մեքսիկայում, $15 111 042 (այդ թվում՝ ԱՊՀ-ում), $14 492 577 Նիդերլանդներում և $13 343 111 Բրազիլիայում։
Առաջ անցնելով ավելի քան երեք անգամ, Փողոցների ձայների հավաքից ($201 634 991), ֆիլմը դարձավ ամենաշահութաբեր երաժշտական կենսագրական ֆիլմը, ինչպես աշխարհում, այնպես էլ ԱՄՆ-ում (առանց գնաճի)։


=== Արձագանքներ ===
Ֆիլմը միանշանակ չի ընդունվել քննադատների կողմից։ Rotten Tomatoes-ի կայքում վարկանիշը կազմում է 62 %, իսկ ընդհանուր վճիռը հնչում է հետևյալ կերպ՝ «Բոհեմական ռապսոդիան լավ ընկնում է բարձր նոտաների մեջ, բայց եթե խորը նայենք բոլորի կողմից սիրված խմբին, այն ներկայացնում է ավելի շուտ պոպուրի, քան մեծագույն հիթերից իրական հավաքածու»։ Թեև Ռամին Մալեքի խաղը և համերգների վերակառուցումը ճանաչում ստացան, Մերկուրիի սեռական խնդիրների նույնացման մակերեսային բացահայտումը և քիչ ուշադրությունը մյուս խմբի անդամների նկատմամբ քննադատության էին արժանացել։ Նաև արձանագրվել են մի շարք պատմական անհամապատասխանություններ։
Metacritic կայքում ֆիլմը 100 բալից ունի 49 բալ՝ 50 գրախոսական հոդվածների հիման վրա։ Megacritic կայքում՝ 10-ից 6,5 միավոր, 30 գրախոսական հոդվածների տվյալներով։


=== Մրցանակներ և անվանակարգեր ===


== Ծանոթագրություններ ==


== Արտաքին հղումներ ==
Պաշտոնական կայք